නවීන පහසුකම් සහිතව ඉදිකර ඇති මෙම ගොඩනැගිල්ල සඳහා රුපියල් මිලියන 740ක් වැය කර ඇති අතර එය වර්ග අඩි 74000ක විශාලත්වයකින් යුක්තය.නව ගොඩනැගිල්ලේ‍ කෝෂ්ඨාගාර තුළ ද්‍රෘෂ්‍ය පට, විද්‍යුත් ලේඛන, සිතියම්, ප්‍රමාණයෙන් විශාල ලේඛන හා අධිලේඛන තැන්පත් කිරීමට සුදුසු අවකාශත් ඒවා පරිශීලනය කිරීමට පහසුකමුත් සලසා ඇති අතර ආසන 302කින් යුත් ශ්‍රවණාගාරයක් ද එහි ඉදිකර තිබේ.ලේඛන තැන්පත් කිරීමට උචිත පාරිසරික තත්ත්වයන් සැකසීමට එහි උෂ්ණත්වය, සාපේක්ෂ ආර්ද්‍රතාව සහ ආලෝකය පාලනය කිරීමට හැකි ලෙස නිර්මාණය කර ඇති ගොඩනැගිල්ල ස්වභාවික ආලෝකය ලබා ගැනීම, හරිත පැහැය ආරක්ෂා කිරීම, වැසි ජලය ප්‍රයෝජනයට ගැනීම, සූර්ය ශක්තිය ලබාගැනීම ආදී සුවිශේෂතාවලින් සමන්විතය.දුටුගැමුණු රජතුමාගේ නාමය ඉතිහාසයෙන් මකා දමන්නට සමහරු කටයුතු කළ බවත් ඒ කාලයේ දුටුගැමුණු රජුගේ නම කියන්නටත් බිය වූ බවත් ජනාධිපතිවරයා සඳහන් කළේය.ජාතික උරුමයන් පිළිබඳ ඇමැති ආචාර්ය ජගත් බාලසූරිය මහතා සහ ජාතික ලේඛනාරක්ෂක දෙපාර්තමේන්තුවේ අධ්‍යක්ෂ ආචාර්ය සරෝජිනී වෙත්තසිංහ මහත්මිය ද අදහස් දැක්වූහ.